Construcţia bizară te face să crezi că, după ce ai trecut de ea, intri direct în sediul local al Bisericii Scientologice şi eşti pregătit să asişti la predicile lui Hubbard. Proprietarul spune că opera de pe Bălteni, 76, l-a costat undeva la 6.000 de euro, cu materie primă importată de la greci. “Am vrut să am o operă de artă. Vine lumea să vadă gardul ca şi cum ar veni la muzeu. Toţi se minunează. L-a făcut un băiat care munceşte în Grecia şi care face aşa ceva acolo”, a adăugat proprietarul “operei” care atrage numeroşi admiratori. Construcţia inedită de la periferia Craiovei nu a scăpat de mâna hoţilor. Marius Bărbălan povesteşte că până să fie gata gardul, ceea ce ridicau ziua era stricat seara. La fiecare piatră pusă pentru construirea gardului, omul avea de furcă cu rromii din cartier care veneau şi le smulgeau.